Okresná prokuratúra Ružomberok 
Dončova 8, 034 53 Ružomberok 1

Sp. zn. : 2 Pv 117/12/5508	Ružomberok, 15.6.2012
EEČ : 2-42-0-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Ružomberok
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, , Slovensko
hoci je podľa § 62 Zákona o rodine č. 36/2005 Z. z. a rozsudku Okresného súdu XXXXX č. k. 7C/101/2011 zo dňa 11.08.2011, právoplatného dňom 02.09.2011, povinný prispievať na výživu svojich maloletých detí XXXXX, nar. XXXXX a XXXXX, nar. XXXXX, výživným vo výške 200 eur mesačne na každé dieťa zvlášť vždy do 15-teho dňa  v mesiaci vopred k rukám matky XXXXX, nar. XXXXX, trvale bytom XXXXX, XXXXX, počnúc právoplatnosťou  výroku rozsudku, 
túto povinnosť si úmyselne pravidelne a v stanovenej výške neplnil 01.07.2011 až do mesiaca máj 2012, čím zavinil dlh na výživnom ku dňu podania trestného oznámenia poškodenou 15.02.2012 vo výške 1358 eur, keď následne k 01.06.2012 uhradil celkovo sumu 4407,54 eur, čím mu za obdobie od mesiaca júl 2011 do mesiaca máj 2012 vrátane vznikol preplatok na výživnom vo výške 7,54 eur, 
pričom obvinený dlhodobo žije a pracuje vo Veľkej Británii ako stavebný robotník, nie je evidovaný ako osoba nachádzajúca sa v hmotnej núdzi, z evidencie uchádzačov o zamestnanie Úradu práce, sociálnych vecí a rodiny Ružomberok bol vyradený v roku 1998 z dôvodu nástupu do zamestnania a používa mobilný telefón,

lebo zanikla trestnosť činu.
Odôvodnenie:
Poverený príslušník Obvodného oddelenia PZ Ružomberok uznesením zo dňa 13.03.2012  pod   ČVS : ORP -  118/ OO -  RK -  2012   podľa § 190 ods. 1 Trestného poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie XXXXX za prečin zanedbania   povinnej  výživy   podľa  § 207  odsek 1 Trestného  zákona za skutok uvedený vo výrokovej časti tohto uznesenia. 

 V priebehu skráteného vyšetrovania bolo zistené, že obvinený XXXXX sa dlhodobo zdržiava na území Veľkej Británie. Na adrese súčasného pobytu prevzal uznesenie o vznesení obvinenia a poučenie o účinnej ľútosti, na základe ktorého dlžné výživné v plnom rozsahu uhradil. Ku skutku vypočutý nebol, preštudovania vyšetrovacieho spisu sa napriek upovedomeniu nezúčastnil.

 XXXXX podala na obvineného trestné oznámenie dňa 15.02. 2012 z dôvodu neplnenenia vyživovacej povinnosti voči ich spoločným maloletým deťom Silvii a Rastislavovi, pričom dlh na výživnom k uvedenému dňu predstavoval  sumu 1358 eur.  V procesnom postavení svedka poškodeného dňa 29.05.2012 vypovedala, že bývalý manžel XXXXX pred tromi rokmi odišiel zo spoločnej domácnosti za prácou do Veľkej Británie, odkiaľ  jej pravidelne posielal výživné na deti vo výške cca 400 eur. Vyživovaciu povinnosť si obvinený prestal riadne plniť od 01.07.2011. V mesiaci júl 2011  neposlal žiadne výživné,  následne jej poslal v mesiaci august 2011 sumu 199,47 eur, v mesiaci september 2011 sumu 423,94 eur, v mesiaci október 2011 sumu  416,89 eur, v mesiaci november 2011 sumu 405,54 eur a v mesiaci december 2011 sumu 400,44 eur. V roku 2012 poukázal nasledovné platby výživného: vo februári 229,13 eur, v marci 867,38 eur, v apríli 530,04 eur a v máji sumu 729,33 eur. Svedkyňa uviedla, že obvinený pracuje vo Veľkej Británii na živnosť ako stavebný robotník, s deťmi sa kontaktuje len telefonicky. V súčasnosti navštevuje syn 3. ročník  a dcéra 6. ročník Základnej školy na Sládkovičovej ulici v Ružomberku. Poškodená je zamestnaná s čistým príjmom 420 eur mesačne, o priznanie náhradného výživného príslušný úrad práce, sociálnych vecí a rodiny nepožiadala. Zo svojho príjmu je schopná hradiť životné náklady rodiny, deti stavom núdze nikdy netrpeli. Dňa 08.06.2012 poškodená predložila do vyšetrovacieho spisu doklad o platbe výživného obvineným zo dňa 01.06.2012 vo výške 205,38 eur a prehlásila, že za obdobie od mesiaca júl 2011 do mesiaca máj 2012 vrátane neeviduje žiadny dlh na výživnom.  

Do vyšetrovacieho spisu bol zabezpečený rozsudok Okresného súdu Ružomberok č. k. 7C/101/2011 zo dňa 11.08.2011, právoplatný dňom 02.09.2011, ktorým bola obvinenému určená povinnosť prispievať na výživu maloletých detí XXXXX a XXXXX výživným vo výške 200 eur mesačne na každé dieťa zvlášť vždy do 15-teho dňa  v mesiaci k rukám matky maloletých detí počnúc právoplatnosťou výroku rozsudku. Z rodných listov  zabezpečených na č. l. 19 a 20 vyšetrovacieho spisu vyplýva, že obvinený je biologickým otcom Silvie a XXXXX. 

Poverený príslušník PZ vyžiadal správy a posudky na obvineného XXXXX, ktorými boli zisťované jeho majetkové a osobné pomery a bolo nimi preukázané jeho úmyselné zavinenie na neplnení vyživovacích povinností. Podľa správy Úradu práce, sociálnych vecí a rodiny Ružomberok obvinený nie je evidovaný ako osoba nachádzajúca sa v hmotnej núdzi, z evidencie uchádzačov o zamestnanie bol vyradený v roku 1998 z dôvodu nástupu do zamestnania. Sociálna poisťovna eviduje posledné zamestnanie obvineného v roku 2008. 

Súčasť vyšetrovacieho spisu tvoria poukazy na príjem peňazí spoločnosti Western Union, ktoré preukazujú nasledovné platby výživného obvineným v prospech poškodenej : dňa 23.08.2011 suma 199,47 eur, dňa 16.09.2011 suma 423,94 eur, dňa 04.10.2011 suma 416,89 eur, dňa 09.11.2011 suma 405,54 eur, dňa 09.12.2011 su,a 400,44 eur, dňa 28.02.2012 suma 229,13 eur, dňa 16.03.2012 suma 232,29 eur, dňa 10.03.2012 suma 230,85 eur, dňa 30.03.2012 suma 404,24 eur, dňa 07.04.2012 suma 234,60 eur, dňa 20.04.2012 suma 295,44 eur, dňa 14.05.2012 suma 384,27 eur, dňa 28.05.2012 suma 345,06 eur a dňa 01.06.2012 suma 205,38 eur. Za obdobie od mesiaca júl 2011 do mesiaca máj 2012 obvinený uhradil poškodenej výživné v celkovej výške 4407, 54 eur, pričom dlžné výživné za obdobie jedenástich mesiacov predstavuje sumu 4400 eur. 

 Prečinu zanedbania povinnej výživy podľa § 207 ods. 1 Trestného zákona  sa dopustí ten, kto najmenej tri mesiace v období dvoch rokov čo aj z nedbanlivosti  neplní zákonnú povinnosť  vyživovať alebo zaopatrovať iného.

V zmysle  § 86 písm. a) Trestného zákona trestnosť trestného činu zaniká, ak ide o trestný čin  zanedbania povinnej výživy podľa § 207, ak trestný  čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Vzhľadom k  tomu, že obvinený XXXXX vyrovnal svoj dlh  na výživnom za obdobie od mesiaca júl 2011 do mesiaca máj 2012 v plnej výške,  zabezpečenými dôkazmi bolo preukázané, že  tento čin nemal trvalo nepriaznivé  následky na oprávnené  osoby a  svoju povinnosť si obvinený dodatočne splnil skôr, než  sa súd odobral na záverečnú  poradu v zmysle § 86 písm. a) Trestného zákona,  bolo potrebné trestné stíhanie zastaviť podľa § 215 ods.1 písm. h) Trestného poriadku. Podľa tohto zákonného ustanovenia prokurátor zastaví trestné stíhanie, ak zanikla trestnosť činu.	

	Na základe vyššie uvedených skutočností som rozhodla  tak, ako je uvedené vo výrokovej časti  tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Elena Makovická
prokurátorka